ด้วยความที่บ้านอยู่แถวนี้ (พระราม 2) ก็เลยมีร้านแถวนี้มานำเสนออยู่บ่อยๆ อย่างวันนี้ คือ ร้านแซ่บนัว เป็นร้านส้มตำที่อยู่ในห้างเซ็นทรัลพระราม 2 ฝั่งพลาซ่า ชั้น 4 (โซนที่มีร้านอาหารเยอะๆ จำไม่ได้ว่าอยู่ใกล้กับร้านอะไร)  
ท้าวความกันอีกนิด ด้วยความที่วันนั้น อยากกินส้มตำมากที่สุดในสามโลก เลยลองเสี่ยงเดินเข้าร้านนี้ดู ทั้งๆ ที่ไม่มั่นใจเลยแม้แต่น้อย ว่าจะมีร้านส้มตำบนห้างที่อร่อยมากขนาดนี้

เอาล่ะ เกริ่นมาเยอะละ มาเริ่มดูที่ละเมนูกันเลยย
ส้มตำปูปลาร้า + ตำแตง + ตำหอยดอง : ขอการันตีในเรื่องรสชาติ ขอบอกว่า แซ่บสะเด็ดโดนใจ คอส้มตำแน่นอน 
ยำผักกระเฉดกุ้งสด  อันนี้ก็รสชาติดี รสจัดทีเดียว
ไส้ย่าง : ไม่มีกลิ่น กรอบ อร่อย แต่อาจจะเค็มไปนิดสำหรับคนที่ไม่ทานเค็ม แต่ถ้ากินกับข้าวเหนียวก็พอดี
หมูแดดเดียวทอด : เป็นหมูแดดเดียวจริงๆ คือ มีรสเค็มนิดๆ ไม่ได้ออกหวานเหมือนหมูแดดเดียวของหลายๆ ร้าน
คอหมูย่าง : จานนี้มีเบิ้ลสอง เพราะอร่อยจริงๆ แนะนำเลยค่ะ เมนูนี้
ต้มแซ่บหมู : จริงๆ อยากทานต้มแซ่บกระดูกหมูมากกว่า แต่ไม่มี จึงได้เมนูนี้มาแทน (จริงๆ ถ้าจะเป็นร้านอาหารอีสานแบบครบสูตร เมนูนี้ ควรมี) ส่วนรสชาติถือว่า ทำออกมาได้ดี ไม่ผิดหวัง 

ราคา : หากถามเรื่องราคา ส่วนตัวคิดว่า ออกจะแพงไปสักหน่อย แต่เมื่อเทียบกับราคาอาหารแล้ว ก็พออนุโลมได้
การบริการ : ก็ทั่วๆไปนะคะ ไม่ถึงกับแย่ แต่ก็ไม่ได้อยู่ในขั้นน่าประทับใจ 

เอาเป็นว่า หากท่านใดมีโอกาสผ่านมาแถวนี้ ก็อย่าลืมแวะมาโดนความแซ่บ ที่ร้านแซ่บนัว สาขาเซ็นทรัลพระราม 2 นะคะ 
